亞氏保加症

亞氏保加症，又譯亞斯伯格症，係一種自閉症譜系障礙，患者一般智力正常，甚至高過正常，語言能力發展大致正常，但喺社交溝通同埋人際關係上出現一啲發展障礙。

佢嘅重要特徵係社交同埋非言語交際嘅困難，同時興趣狹窄同重複特定行為，但相較於其他泛自閉症障礙，仍然相對保有語言同認知發展。通常亞氏保加症患者智力正常，有好多人智商偏高，具有某啲方面嘅天賦，極少數人屬於高智商。但患者經常出現肢體笨拙同埋語言表達方式異常等狀況，間唔中會發出怪聲，但並唔會作為診斷依據。症狀一般喺兩歲前出現，會跟住一世，研究並冇所謂有效嘅治療方法，有相當嘅專業研究傾向呢個屬於「人格特質」，只係一種異於常人嘅思考同行為模式，視乎多定少。

美國精神學會喺2012年經已取消咗亞氏保加症呢個病名，並將佢歸做自閉症類群障礙，又叫高能力自閉症、輕度自閉症或自閉譜系障礙。而2013年更新嘅精神病診斷同統計手冊第5版度，亦都移除咗佢嘅診斷內容。2021年，《國際疾病分類手冊第十一版》亦都將亞氏保加症納入自閉症譜系障礙。。依家亞氏保加呢個詞，多數指一個人嘅人格特質。

歷史 
1944年，奧地利兒童精神科醫生漢斯·亞氏保加發表咗一篇論文，佢發現一啲兒童有顯著同人相處同溝通嘅困難，都有類似嘅行為特徵。不過呢篇用德文寫嘅論文發佈嗰時正值第二次世界大戰，所以論文喺戰勝國未有人理。去到1981年，蘿娜·溫就喺英國介紹咗亞氏保加症嘅發現。九年之後，亞氏保加症開始畀世人所了解，而呢個病後嚟亦以佢個姓嚟命名。

徵狀 
有亞氏保加症嘅人，通常有以下三種徵狀：
 社交困難：唔理解其他人嘅諗法或者驚同其他人接觸，所以冇乜朋友，容易自我中心、唔合群、較少同其他人有眼神接觸或身體接觸、甚至有時會做出唔恰當嘅社交行為而俾人排斥或整蠱。
 溝通困難：唔識睇人眉頭眼額，或者識睇都唔理。只可以理解字面意思，導致冇乜溝通技巧，因此比較沉默寡言，唔識得用說話去表達自己。
 固執或興趣狹窄：唔理好定壞，做慣咗嗰樣就唔想轉第樣，因為未做過嘅嘢就唔想做。做新嘢嘅時候有壓力，唔開心，或者發脾氣，尤其係喺新地方，但係慣咗之後會舒服，除非極之掛住舊地方。對有興趣嘅事物會深入研究同搜集資料，但係唔係樣樣都有興趣。結果係難適應新環境，生活死板同有壓力。但係第一樣嘢未做慣，淨係做過幾日或者一個月，早啲轉第樣就好易適應。詳情亦可以睇吓學者症候群相關嘅概念。

鑑於呢種特性冇語言發展慢嘅問題，喺細路時期啲專業檢測都未必發現到，部分個案甚至係到成年後，先至會發現自己有呢啲特質。

研究同調理、保障 
最初嘅科學家研究未曾揾到亞氏保加症嘅成因，淨係研究出佢係一樣牽涉腦功能嘅問題，同父母嘅教養方式無關。研究到後邊醫學上未有所謂「根治」亞氏保加症嘅方法，醫學發展到依家雖然研發咗藥物，仲有啲行為療法，去協助降低呢類嘅特質，但係對成年人嚟講，通常發現有亞氏保加特徵時，已經處於社會化過程入邊，對社會事務係有一定嘅協調同適應，唔需要再特登搞其他治理。

喺細路仔嗰陣發現有類似嘅症狀，建議可以透過有系統嘅教育同訓練，例如行為治療、語言治療同物理治療等，加埋適當嘅環境，畀患者有多啲同其他人接觸同溝通嘅機會，都可以幫佢哋減低症狀所帶嚟嘅障礙。 

而喺歐洲，有兒童精神科醫生話，騎馬有助改善亞氏保加症嘅障礙，因為噉會令到身體釋放一種降低焦慮感嘅荷爾蒙，叫做催產素。噉嘅話就有助亞氏保加症同埋自閉症兒童學習。

根據返美國疾控中心研究，亞、歐、北美洲嘅自閉症譜系障礙平均罹患率高過1%，呢個比率仲會繼續升。喺日本，對於存有發展障礙嘅個體，除咗幾十年嚟提高整體社會認知，重會喺法律上提供一定嘅支援，好似喺2016年開始施行嘅《消除障礙者差別法》就係其中一樣。日本各大學對大學生、機關企業對僱員入邊嘅發展障礙人士，都有構築緊一啲援助體制，以求有系統噉持續支援呢類群體，當做共生社會時代前嘅一個準備工作。

治療方法 

到目前為止，亞氏保加症冇可行嘅治療方法，例如緩解核心癥狀嘅藥物，淨係可以靠行為治療。但係某啲藥物可以緩解情緒障礙，中樞神經興奮劑同擇思達可以減輕佢哋嘅過動行為。

香港教育學院 蕊展計劃
 協康會 兒童成長及訓練
 香港耀能協會 特殊需要知多D亞氏保加症
 香港教育城 亞氏保加症兒童家長指引
 香港教育局 網上資源
 星期天二檔案<<我固執但我善良>>第一節(2008年)
 星期天二檔案<<我固執但我善良>>第二節(2008年)
亞斯伯格症簡介 台灣兒童青少年精神醫學會

病